
Referat

privind preluarea şi asigurarea pazei şi protecţiei obiectivului “Infrastructura Regională de Afaceri şi Inovare în sectorul IT&C”, situat pe str. Circumvalaţiunii nr. 2-4, aparţinând Municipiului Timisoara, de către personalul contractual (guarzi) din cadrul Serviciului Pază Obiective a Direcţiei Poliţiei Locale Timişoara

Proiectul "Infrastructură regională de afaceri şi inovare în sectorul IT&C" vizează încurajarea dezvoltării afacerilor prin realizarea unei structuri de sprijin pentru afaceri şi pentru dezvoltarea antreprenoriatului, în sectorul tehnologia informaţiei şi comunicaţii.

În valoare totală de 19.159.203,27 lei, proiectul este finanţat în cadrul Programului Operaţional Regional 2007 - 2013, Axa prioritară 1 - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. - „Planuri integrate de dezvoltare urbană”, Sub-domeniul: „Poli de creştere”, având perioadă totală de implementare de 34 de luni, începând cu luna iulie a anului 2011. 

Implementarea proiectului a constat în construirea, pe str. Circumvalaţiunii nr. 2-4, a unui imobil în municipiul Timişoara în regim D+P+4E, cu o suprafaţă desfăşurată de 6.311,75 mp şi o suprafaţă utilă totală de 5.489 mp în vederea găzduirii unei structuri de sprijinire a afacerilor în domeniul IT&C, menită să contribuie la sprijinirea IMM-urilor aflate în faza demarării şi/sau  consolidării afacerilor lor, şi asigurarea dotărilor necesare şi a serviciilor de suport pentru firmele incubate, care vor contribui la reducerea cheltuielilor indirecte ale acestora, în vederea creşterii competitivităţii lor pe piaţă.

Clădirea este amplasată pe o parcelă de 7.156 mp delimitată de rambleul căii ferate, pasajul Jiul, Calea Circumvalaţiunii şi staţia de carburanţi MOL.

Lucrările au fost finalizate la data de 30.01.2014, iar la data de 21.02.2014 au fost recepţionate lucrările, condiţionat de efectuarea unor lucrări de remediere. Termenul de finalizare a acestor remedieri este 24.03.2014, dată la care constructorul va preda clădirea Municipiului Timişoara.

Totodată, Centrul de afaceri va fi dotat cu mobilier şi cu echipamente specifice. Valoarea totală a obiectivului de investiţii este de aproximativ 16.870.194,41 lei, TVA inclus, din care valoarea clădirii este de aproximativ 16.199.889,95 lei, TVA inclus, iar valoarea echipamentelor, dotărilor este de aproximativ 670.304,46 lei, TVA inclus.
Drept urmare, de la data intrării obiectivului, situat pe str. Circumvalaţiunii nr. 2-4, în posesia Municipiului Timişoara şi până la finalizarea proiectului şi desemnarea unui administrator, paza obiectivului cade în sarcina Municipiul Timişoara care va trebui să asigure paza acestuia în regim de permanenţă, 24 din 24 de ore.
Având în vedere cele expuse mai sus, precum şi dispoziţiile art. 6 lit. h) din  Legea Poliţiei Locale nr. 155 /22.07.2010, dispoziţiile art. 22 din  Hotărârea Guvernului nr. 1.332/23.12.2010  privind aprobarea Regulamentului – cadru de organizare şi funcţionare a poliţiei locale, precum şi HCLMT nr. 441/20.12.2010 privind înfiinţarea instituţiei publice de interes local cu personalitate juridică - Direcţia Poliţiei Locale Timişoara, aprobarea Organigramei, a Statului de funcţii şi a Regulamentului de organizare şi funcţionare, modificată de HCLMT nr. 213/2013,
PROPUNEM:

- aprobarea preluării şi asigurării pazei şi protecţiei obiectivului “Infrastructura Regională de Afaceri şi Inovare în sectorul IT&C”, situat pe str. Circumvalaţiunii nr. 2-4, aparţinând Municipiului Timisoara, de către personalul contractual (guarzi) din cadrul Serviciului Pază Obiective a Direcţiei Poliţiei Locale Timişoara;

- paza şi protecţia obiectivului, prevăzut mai sus, aparţinând Municipiului Timisoara, se asigură  gratuit, în regim de permanenţă - 24 din 24 de ore, până la finalizarea proiectului şi desemnarea unui administrator al obiectivului.

